ANC vra Gumede om ‘terug te tree’Zandile Gumede (Foto: Doctor Ngcobo/ANA) Die voormalige burgemeester van die eThekwini-metro, Zandile Gumede, word net meer as ŉ week nadat sy as lid van die provinsiale wetgewer in KwaZulu-Natal ingesweer is, gevra om terug te staan van die ANC. Dít kom te midde van groot druk uit verskeie oorde op die ANC om op te tree teen korrupsie. Mdumiseni Ntuli, provinsiale sekretaris van die ANC in KwaZulu-Natal, het Vrydag gedurende ŉ mediakonferensie gesê die regerende party het ook gevra dat Mike Mabuyakhulu, provinsiale onderleier van die ANC, terugstaan. Mabuyakhulu word nes Gumede van korrupsie aangekla. Sihle Zikalala, die KwaZulu-Natalse premier, het tydens die mediakonferensie gesê dit is nie die ANC se voorneme om uitspraak te lewer oor Mabuyakhulu en Gumede of hul regte te ondermyn nie, maar dat die integriteit van die party in aanmerking geneem moet word. Mabuyakhulu en Gumede sal nou voor die regerende party se provinsiale integriteitskommissie verskyn. Die kommissie se besluit sal dan na die ANC se provinsiale uitvoerende komitee verwys word, waar ’n besluit oor hul toekoms geneem sal word. Gumede ontvang tot dan steeds haar volle salaris. Die regerende party vergader die naweek met die provinsiale integriteitskommissie waartydens aantygings van korrupsie binne die ANC en die toestaan van tenders aan familielede van hooggeplaastes na verwagting bespreek sal word. Die vergadering duur tot Sondag. Maroela Media het vroeër berig verskeie organisasies en opposisiepartye het hul misnoeë teenoor die ANC uitgespreek nadat Gumede as lid van die provinsiale wetgewer ingesweer is. Daar is aangevoer dat Gumede beloon word vir swak prestasie nadat sy verlede jaar aangekla is vir beweerde tenderbedrog, korrupsie en rampokkery wat verband hou met ŉ R389 miljoen-kontrak vir die verwydering van vaste afval in Durban. Gumede is tans uit op borgtog van R50 000 en is in Augustus verlede jaar deur die ANC op spesiale verlof geplaas. Sy het egter ŉ raadslid gebly.